
                REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/26-02/
Ur.br: 2196-8-01/02-26-01
Bogdanovci, 15.7.2026. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21 i 21/22), predsjednica vijeća Jelena Vinaj predlaže ovaj:

Z A P I S N I K

sa 11. sjednice općinskog vijeća koja je održana 15.7.2026. godine sa početkom u 20,00 sati u zgradi Općine Bogdanovci.

NAZOČNI VIJEĆNICI:
Jelena Vinaj, Ahnetka Ivan, Zvonko Kostelnik, Slaven Morhan, Petar Božić, Marijan Marić, Miroslav Kisilj, Anđelka Vojtkiv, Dalibor Katić, Mario Pavlović,

ODSUTNI VIJEĆNICI: Anamarija Savić Bajac, Nevena Paljušaj

NAZOČNE SLUŽBENE OSOBE:
Marko Barun, Darko Ruskaj, Ana Marić

GOSTI:  -

Predsjednica općinskog vijeća pozdravila je sve prisutne, otvorila 11. sjednicu, te je predložila sljedeći dnevni red: 
1. Usvajanje zapisnika s protekle sjednice općinskog vijeća Općine Bogdanovci
2. Prijedlog Odluke o usvajanju godišnjeg izvještaja o izvršenju Proračuna Općine Bogdanovci za 2025. godinu
3. Prijedlog Odluke o usvajanju Izvješća o izvršenju Programa građenja komunalne infrastrukture u Općini Bogdanovci za 2025. godinu
4. Prijedlog Odluke o usvajanju Izvješća o izvršenju Programa održavanja komunalne infrastrukture u Općini Bogdanovci za 2025. godinu
5. Prijedlog Odluke o usvajanju Izvješća o izvršenju Programa socijalne skrbi Općine Bogdanovci za 2025. godinu
6. Prijedlog Odluke o usvajanju Izvješća o izvršenju Programa utroška sredstava šumskog doprinosa za 2025. godinu
7. Prijedlog Zaključka o usvajanju Izvješća o izvršenju Programa javnih potreba u sportu na području Općine Bogdanovci za 2025. godinu
8. Prijedlog Zaključka o usvajanju Izvješća o izvršenju Programa javnih potreba u kulturi na području Općine Bogdanovci za 2025. godinu
9. Prijedlog Zaključka o usvajanju Izvješća o izvršenju Programa utroška sredstava naknade za zadržavanje nezakonito izgrađenih zgrada u prostoru na području Općine Bogdanovci u 2025. godinu
10. Prijedlog Zaključka o usvajanju Izvješća o izvršenju Programa javnih potreba za udruge od posebnog interesa za Općinu Bogdanovci u 2025. godinu
11. Prijedlog Zaključka o usvajanju Izvješća o korištenju sredstava ostvarenih od prodaje, zakupa i dugogodišnjeg zakupa poljoprivrednog zemljišta u vlasništvu Republike Hrvatske na području Općine Bogdanovci za 2025. godinu
12. Prijedlog Odluke o raspodjeli rezultata poslovanja za 2025. godinu
13. Prijedlog Pravilnika o provedbi postupka jednostavne nabave Općine Bogdanovci
14. Različito 
Predsjednica vijeća daje dnevni red na glasanje, te je isti usvojen JEDNOGLASNO.


Točka 1.
Predsjednica Općinskog vijeća daje zapisnik sa 10. sjednice Općinskog vijeća na raspravu, kako nije bilo rasprave, predsjednica vijeća daje zapisnik na glasanje, te je isti usvojen JEDNOGLASNO. 


Točka 2.
Predsjednica vijeća navodi da Godišnji izvještaj o izvršenju Proračuna Općine Bogdanovci za 2025. godinu treba donijeti u roku od 60 dana od dana dostave predstavničkom tijelo, te da ga treba donijeti do 30. srpnja i dostaviti ga Ministarstvu financija. Budući da na prošloj sjednici nije usvojen, sazvana je nova sjednica sukladno odredbama Statuta i Poslovnika.  
Gospodin Katić navodi da su se sjednice prethodnih godina održavale datumski ranije zbog godišnjih odmora te je upitao je zašto se sjednica održava tako kasno i zašto nije održana telefonska sjednica.
Predsjednica Općinskog vijeća je odgovorila kako je pomno razmotrila situaciju te odlučila da se sjednica održi neposredno, a nakon žetve i prije početka godišnjih odmora, te da se u zakonskim okvirima usvoji predmetni Godišnji izvještaj o izvršenju Proračuna Općine Bogdanovci za 2025. godinu. Predsjednica vijeća daje točku na glasanje. 8 glasova je bilo ZA, 2 glasa PROTIV, te sukladno navedenom ova točka dnevnog reda je USVOJENA. 

Točka 3. do točke 12.
Predsjednica vijeća predlaže da se u paketu glasa za točke od 3. do 12., s obzirom da su navedene točke povezane sa Izvršenjem Proračuna za 2025. godinu i svi podaci izvučeni su iz Izvršenja. Vijećnici su se složili s navedenim prijedlogom, stoga predsjednica vijeća daje na glasanje točku 3. pa sve točke do točke 12.
8 glasova je bilo ZA, 2 glasa PROTIV, te sukladno navedenom točke od 3 do točke 12 dnevnog reda su USVOJENE. 

Točka 13.
Gospodin Barun sve skupa pozdravlja te je nastavio izlaganje vezano uz točku usvajanja Pravilnika o provedbi postupka jednostavne nabave. Navodi kako je sukladno izmjenama i dopunama Zakona o javnoj nabavi obveza javnih naručitelja svoje opće akte, odnosno pravilnike prilagoditi novim zakonskim odredbama. 
Gospodin Ruskaj pozdravlja sve nazočne te se nadovezuje na gospodina Baruna i iznosi kako je proveden postupak javnog savjetovanje te da na predloženi opći akt nije bilo primjedbi. Ukoliko se Pravilnik usvoji, stupit će na snagu 1. rujna, a sam je preslika odredbi Zakona o javnoj nabavi. Neke od najvažnijih promjena su novi pragovi te da se postupak provodi putem modela EOJN. Pravilnik donosi tijelo općine, a mijenja se kod promjene zakona, te se u njemu razrađuju tehnička pitanja jednostavne nabave. Predsjednica vijeća daje prijedlog Pravilnika na glasanje. Prijedlog predsjednice USVOJEN je sa  8 glasova ZA i 2 glasa PROTIV. 

Točka 14.
RAZLIČITO

Gospodin Barun je zatražio riječ te se referirao na upite s prethodne sjednice vijeća na kojoj nije bio nazočan zbog bolesti. 
Spomenik u Svinjarevcima – radovi na spomeniku od 17.3.2025. godine odnose se na metalnu konstrukciju za kaljeno staklo križa. Spomenik je popločen i nastala je razlika u visini u odnosu na križ u koji se slijevala voda, pa je taj problem riješen, a ujedno je osposobljena i led rasvjeta. To je bilo planirano u Proračunu za 2025. godinu.
Za RA TINTL godišnja članarina iznosi od 12.000,00 do 20.000,00 eura. Za ulazak u članstvo potrebna je odluka članica: Općina Stari Jankovci, Lovas, Tovarnik, Tordinci, Tompojevci i Grad Ilok. Općina Bogdanovci je član razvojne agencije LAG SRIJEM i FLAG Dunav Sava, a najveća suradnja na raznim projektima je sa Razvojnom agencijom Hrast VSŽ, te je ta suradnja za Općinu besplatna. Gospodin Kisilj postavlja pitanje ima li koja realizacija projekta  koje je radila RA Hrast? Gospodin Barun odgovara kako je zadnji i najveći projekt u suradnji s Hrastom projekt izgradnje Sokolane u Petrovcima.
Za Bunar u Petrovcima razlog dugog postupka realizacije spajanja na električnu mrežu i puštanja u pogon je zbog administrativne procedure i izrade projektne dokumentacije. Na samom početku, iz HEP-a su rekli kako će doći do brze realizacije, ali svjedočimo da to nije slučaj. Produljeni rok izrade projektne dokumentacije posljedica je činjenice da se predmetni priključak izvodi na javnu elektroenergetsku mrežu, nova bandera i priključak, a ne na postojeći priključni ormarić ili postojeće mjerno mjesto.  Sukladno uvjetima nadležnog operatera distribucijskog sustava, izrada projektne dokumentacije zahtjeva prethodno  ishođenje posebnih uvjeta, elektroenergetske suglasnosti te ostale tehničke dokumentacije potrebne za ostvarenje novog priključka na javnu elektroenergetsku mrežu. Procedura je pokrenuta, nismo dobili sve uvjete, ali uvjereni smo kako ćemo ih dobiti, kao i dozvolu za rad. U međuvremenu, putem javne nabave Općina Bogdanovci je promijenila opskrbljivača električne energije koji je sada tvrtka GEN-I, te ćemo morati vidjeti kako i to riješiti.
Sokolana Petrovci – danas je pokrenut postupak javne nabave te se nadamo što skorijem završetku postupka i izbora izvođača.
Sanitarni čvor ambulante u Petrovcima – izgleda derutno, kontaktiran je Dom zdravlja te je dogovoreno da se zajedničkim financijskim sredstvima isti uredi i obnovi odmah nakon godišnjih odmora do jeseni.
Nogostupi u Petrovcima – prošle i ove godine prijavili smo projekte koji su vezani za nogostupe u Petrovcima koji nažalost nisu odobreni. Ne odustajemo od tih projekata, javljat ćemo se i dalje na natječaje dok god ne realiziramo planirano.
Objave prijava projekata – cilj objave na društvenim mrežama je informiranje javnosti o aktivnostima Općine. Osobe koje čitaju napisano znaju o čemu se radi, a ako letimično prelete tekst događaju se nesporazumi. Kao načelnik dužan sam informirati sugrađane o našim aktivnostima. Dugo je razdoblje od donošenja proračuna, pripreme projekata, čekanja odluka, javne nabave, realizacija i završetka projekta te smatram da ljudi to trebaju znati i biti obaviješteni o aktivnostima.
Brza vožnja traktora za vrijeme žetve – neprimjerena vožnja traktora i osobnih automobila je prijavljena PU Vukovar te su pozvani da vrše nadzor i postupaju sukladno svojim ovlastima.
Vozni red za školarce – Općina Bogdanovci će i nadalje sufinancirati prijevoz učenika, ali plan i vozni red donosi Vukovarsko-srijemska županija. Podržavam prijedlog predsjednice Općinskog vijeća da vijeće roditelja škole iznese problematiku ravnatelju koji će obavijestiti osnivača, a Općina će podržati rješavanje pitanja prijevoza svih učenika s našeg područja.
Klima uređaji u područnoj osnovnoj školi u Svinjarevcima -  službeni upit nije poslan Općini, ali svakako ćemo ugraditi klimu u tu jednu prostoriju u školi u Svinjarevcima.
Solarne lampe – lampe su dostavljene i u međuvremenu od zadnje sjednice Općinskog vijeća su i postavljene.
Šut kod groblja u Bogdanovcima – sa tvrtkom koja radi izgradnju ostatka kanalizacije u Bogdanovcima deponija je uređena da može zaprimiti još šuta koji će se drobiti kada se stvori dovoljna količina za dolazak drobilice, a materijal će se onda odvesti za uređenje poljskih lenija i otresnica. Identično ćemo raditi i u Svinjarevcima sa izvođačima  koji će rekonstruirati stazu, a sa kojima je potpisan i ugovor o radovima.
Zeleni otoci – nema obveze da budu u naseljima, ali Općina je mnogo sredstava uložila u zelene otoke – kupljni su novi kontejneri i postavljene su nadzorne kamere koje su već urodile plodom, te predlažem da ostanu.
Grane kod kamere za nadzor brzine u Petrovcima – do sada nismo zaprimili službenu obavijest od MUP-a da postoji problem vezan za grane kod kamere, ali radnici će ukloniti grane kada budu odrađivali slične poslove po naseljima.
Odobren je projekt izgradnje parkirališta u Bogdanovcima od strane Ministarstva graditeljstva, ali ne znamo kada će biti potpisan ugovor.

Od Grada Vukovara smo službeno zaprimili poziv za donatorsku akciju za izgradnju stadiona „12 hrvatskih redarstvenika“ u Vukovaru. U razgovoru sa načelnicima susjednih općina usuglašeno je da donacije budu u iznosu od 3.000,00 eura. Budući da tu stavku nemamo u Proračunu potrebna je odluka Općinskog vijeća, a istu bi se dodalo kroz prvi rebalans Proračuna. Predsjednica vijeća daje prijedlog načelnika za donaciju za izgradnju stadiona u Vukovaru u iznosu od 3.000,00 eura na glasanje. Prijedlog je USVOJEN JEDNOGLASNO.

Gospodin Kisilj postavlja pitanje vezano uz udrugu ŠRU Dragovoljac Petrovci zbog iseljavanja iz dodijeljenog prostora koji se nalazi uz Društveni dom Sokolana koji će ići u rekonstrukciju – može li im se osigurati prostor i što će biti sa samom kućicom?
Gospodin Barun odgovara da se ŠRU Dragovoljac Petrovci nisu prijavili na općinski natječaj za financiranje udruga uzastopno tri godine te da ne postoji suradnja s njima. Korištenje prostora je definirano ugovorom o korištenju prostora između udruge i Općine. Ugovor se neće produžiti jer će se na lokaciji graditi sabirna septička jama za društveni dom Sokolana. Nadalje, udruga nije tražila alternativni prostor od Općine te nisu zvali predstavnike Općine na sastanak kako bi se raspravilo o tematici. Trenutačno ne postoji adekvatan prazan općinski prostor u Petrovcima.
Gospodin Kisilj pita o mogućnosti preseljenja postojeće kućice na drugu lokaciju?
Gospodin Barun kaže da će se provjeriti je li kućica u vlasništvu Općine te da nema uporabnu dozvolu. Kućicu se može izmjesti na drugu lokaciju samo treba dogovoriti na koju.
Gospodin Kisilj postavlja upit može li se nadstrešnica koja je bila ispred DVD-a Petrovci premjestiti na lokaciju kraj ceste kraj DVD-a gledano s ulice s desne strane?
Gospodin Barun pojašnjava da je ta lokacija u privatnom vlasništvu, ali da je zemljište iza DVD-a u vlasništvu samog DVD-a.
Gospodin Pavlović ističe kako kućica ŠRU Dragovoljac Petrovci nije u vlasništvu Općine Bogdanovci nego u vlasništvu same udruge za što postoji ugovor o darovanju između udruge i Ministarstva regionalnog razvoja koja je dobivena donacijom iz Blaca te je dopremljena na lokaciju na kojoj se sada nalazi.
Gospodin Barun navodi kako se kućica nalazi na zemljištu u vlasništvu Općine Bogdanovci, da će se provjeriti je li uvedena u imovinu Općine te moli gospodina Kisilja da mu pokaže ugovor o darovanju kućice. 
Gospodin Kostelnik predlaže da Udruga Dragovoljac privremeno podjeli prostor sa udrugom UHDDR Petrovci.
Gospodin Barun nakon što je pročitao predmetni ugovor potvrđuje da je kućica darovana ŠRU Dragovoljac Petrovci te da je njihova.
Gospodin Kisilj navodi kako će se udruga raspasti ako se ne nađe rješenje za njihov problem.
Gospodin Barun zaključuje da treba održati sastanak na kojem će se dogovoriti lokacija za postavljanje kučice.
Gospodin Morhan predlaže novu lokaciju za postavljanje kućice kod nogometnog igrališta u Petrovcima jer se tamo može lako priključiti na postojeće komunalne priključke.
Gospodin Barun navodi i lokacije iza DVD-a i općinske kuće u Petrovcima koja je na prodaju.
Gospođa predsjednica vijeća postavlja upit vezan uz izgradnju kanalizacije u Bogdanovcima i hoće li biti pauze u radovima za vrijeme godišnjih odmora?
Gospodin Barun odgovara kako su radovi započeli u ulici Marina Držića. Izvođač je upoznat sa  zahtjevima mještana, a radovi bi trebali biti gotovi do kraja 9. mjeseca jer rade 500 metara u mjesec dana, a ima 750 metara za izgraditi.
Gospođa predsjednica vijeća postavlja upit u kojoj je fazi projekt vrtića koji je odobren?
Gospodin Barun navodi da je potpisan ugovor, pripremljen je troškovnik za javnu nabavu te će se ista uskoro raspisati. Radovi bi trebali biti gotovi do kraja godine.
Gospođa predsjednica vijeća postavlja upit vezano za radove u crkvi u Bogdanovcima?
Gospodin Barun odgovara kako je župa Kraljice Mučenika poslala zamolbu za donaciju financijskih sredstava, a radi se o radovima u podrumu crkve za popravak pločica. Ponuda radova je 17.000,00 eura, razgovarat će se sa Županijom, Biskupijom, a svakako će biti o tome razgovora i na idućim vijećima kako pomoći.
Gospodin Morhan postavlja upit vezan uz vrtiće te navodi da su svi roditelji djece iz Petrovaca koja idu u objekte u Vukovar kontaktirani iz Dječjeg vrtića 1 te da dalje više neće moći nastaviti ići u vrtić u Vukovar, osim djece jasličke dobi. Prvo objašnjenje je bilo da je to odluka Općine, onda da je to odluka Grada te na koncu da je to odluka samog vrtića, te da ne moraju objašnjavati svoje odluke. 
Gospodin Barun odgovara da je Općinsko vijeće donijelo odluku o vrtićima kojom je definirano popunjavanje i financiranje vrtića, dok se odgojni dio odnosi na Dječji vrtić Vukovar 1 – gdje će djeca ići – Općina samo finacira boravak djece u vrtićima. U općinskoj Odluci stoji da se popunjavaju prvo objekti u mjestima, a ako nema mjesta kod nas u objektu, mogu ići u Vukovar.
Gospodin Morhan navodi kako roditeljima nije rečeno ima li mjesta ili nema, nego samo da ne mogu ići, a jedan od odgovora je bio da naša djeca zauzimaju nečije mjesto. Jesu li iz vrtića kontaktirali Općinu po tom pitanju?
Gospodin Barun navodi kako nisu kontaktirali Općinu. Općina poštuje odluke Općinskog vijeća te financira boravak djece koja ima prebivalište i boravište na području Općine. Općina dobiva 42% financiranja od strane države za svako dijete u vrtiću. Imamo 55 djece na računu iz vrtića, a na odluci Vlade Republike Hrvatske je samo 35 djece. Poslali smo upit Ministarstvu što je sa ostalih 20 djece koji su u objektima u Vukovaru. Pretpostavljamo da država uplaćuje sredstva osnivaču – Gradu Vukovaru. Imali smo ugovor kojim su nam umanjivali sredstva za tu razliku od uplaćenog za našu djecu, ali za 35 djece, a mi imamo 55 djece. Proteklo je više od mjesec dana, slali smo dvije požurnice, ali odgovora još nema.
Gospodin Morhan navodi kako Općina za vrtiće plaća sve troškove, plaće za radnike, režije, dovoz hrane te da još plaća za svako dijete. 
Gospodin Barun potvrđuje da se plaćaju svi troškovi vrtića, redovni i izvanredni.
Gospodin Pavlović navodi kako je osobno bio na sastanku gdje je nazočan bio i načelnik i gradonačelnik Penava – Grad Vukovar je osnivač naših vrtića i on ima pravo sve da dobiva, Općina Bogdanovci nema veze s tim. Sva materijalna prava koja sljeduju djecu iz Bogdanovaca su prava Grada Vukovara.
Gospođa Marič navodi kako se radi o indeksu razvijenosti gdje je poslana tablica u kojoj računaju koliko će se dobiti fiskalna održivost i na njoj su računali samo 35 djece. Računali su djecu koja idu u Petrovce i Bogdanovci, a djecu koja idu u vukovarski vrtić nisu računali, a sa područja su Općine i za njih nam ne daju novac, a mi plaćamo sve za njih boravak. I sada je pitanje zašto tu djecu ne uračunavaju za Bogdanovce za indeks razvijenosti odnosno za ukupno financijska sredstava koja mi dobivamo godišnje.
Gospodin Barun navodi da ako Grad Vukovar dobiva sredstva za tu djecu onda je to duplo financiranje.
Gospođa predsjednica vijeća zaključuje da je onda Općina na velikom financijskom gubitku.
Gospodin Kostelnik postavlja upit što sada sa djecom koju vrtić u Vukovaru više neće?
Gospođa Vojtkiv odgovara kako se u objektu u Petrovima 5 mjesta oslobodilo. Pretpostavka je da nitko nije podnio zahtjev za upis u Petrovce kod netom završenog upisa. Ravnateljica popunjava slobodna mjesta sa djecom iz Vukovara jer je gužva na upisima.
Gospodin Morhan postavlja upit hoće li djecu iz Vukovara prebaciti u Petrovce i što ako bude još novo upisane djece, gdje će sa  njima? Tko odlučuje gdje će koja djeca ići u vrtić?
Gospodin Marić navodi kako nema novih upisa u vrtiće ako nema mjesta u objektima.
Gospođa Vojtkiv navodi da ne zna u čemu je problem prebaciti dijete iz vrtića iz Vukovara u  vrtić u Petrovce, a žive svi u Petrovcima? Standardi su isti, kao i odgajatelji koji su zaposlenici Dječjeg vrtića Vukovar 1.
Gospodin Kisilj navodi da je to osobna stvar roditelja gdje tko hoće voditi dijete u vrtić.
Gospodin Marić navodi kako vukovarski vrtić ne dozvoljava da dijete ide u vrtić u Vukovar ako ima slobodno mjesto u Petrovcima. Ako je popunjen petrovački objekt i ako je popunjen vukovarski objekt jednostavno nema upisa u vrtić.
Gospođa Vojtkiv postavlja pitanje vezano uz problem javne rasvjete u Petrovcima. Dio rasvjete je na senzore, drugi dio na tajmer. Kada su bili radovi na električnoj mreži i nije bilo struje, u centralnom dijelu naselja je rasvjeta kasnila sa paljenjem oko  2 sata te je toliko duže ujutro i radila. To se događa svaki put kada nestane struje i zašto se čeka po par dana sa popravkom?
Gospodin Barun navodi kako je sva rasvjeta u naselju Petrovci na tajmer. Kod HEP-ovih radova na mreži često dolazi do tih problema. Koncesionar je više puta kontaktiran da otkloni kvar, što se i dogodilo tek treći dan od prijave. Pretpostavka je da su dva tajmera koja se ne podudaraju.
Budući da više nije bilo pitanja, predsjednica Općinskog vijeća je zaključila sjednicu.

Završeno u 20:54 sati.

Zapisničar						Predsjednica općinskog vijeća
Darko Ruskaj						Jelena Vinaj, mag.oec.









image1.png




